Af hensyn til elektrificeringen skal Bruuns Bro hæves eller skinnerne i banegraven sænkes. Teknik og Miljø anbefaler det første.

Annonce

Med sin beskedne højde er Bruuns Bro blevet et stort problem for Banedanmarks bestræbelser på at elektrificere den jyske længdebane.

Visualiseringen viser, hvordan Banedanmark forestiller sig, at Bruuns Bro kan se ud, når broen er hævet så meget, at der er plads til elektriske tog på Aarhus H. Teknik og Miljø anbefaler byrådet at sige ja til at hæve Bruuns Bro. Visualisering: Banedanmark.

Der er nemlig ikke plads til køreledningerne under broen. Med mindre man enten hæver Bruuns Bro eller sænker sporene og perronerne under broen og langt ud i banegraven.

Det er så stort et projekt, at Banedanmark har lavet en VVM-redegørelse, og den skal Aarhus Byråd afgive høringssvar til.

Fagfolkene i Teknik og Miljø er ikke i tvivl. De anbefaler, at Bruuns Bro - og vandrehallen i banegården - hæves.

Det står der i det forslag til høringssvar, som byrådet skal tage stilling til på onsdag.

Annonce

Bedste grundlag

»Samlet set vurderes nævnte løsning at udgøre det bedste grundlag for et løft af området omkring Aarhus H til gavn for både mobilitet og byudvikling,« står der i udkastet til høringssvar.

Der står også, at Banedanmark bør inddrage byrådet i planlægningen.

»Især ønskes samarbejdet om ombygning af Aarhus H at inddrage kommunale byomdannelsesplaner, ny busterminal, mulig udvidelse af Bruuns Galleri og bedre indretning af Bruuns Bro - så udvikling af hele området omkring Aarhus H kan ske ud fra en helhedsbetragtning,« står der i udkastet til høringssvar.

Annonce

Bruuns Arkade rives ned

I Banedanmarks forslag skal den arkitektoniske perle, Bruuns Arkade, tegnet af Exners Tegnestue, rives ned.

»Teknik og Miljø finder, at muligheder for genopførelse af en bebyggelse bør overvejes i det videre arbejde - i sammenhæng med andre byrumsvurderinger omkring M.P. Bruuns Gade«, står der.

Arbejdet med at hæve Bruuns Bro spærrer M.P. Bruuns Gade i omkring et år.

Det er dog Teknik og Miljøs vurdering, at der kan findes acceptable løsninger på det problem.

»Om end der forventelig vil være en mærkbar merbelastning af især Jægergårdsgade og dele af Frederiks Allé, ligesom en del buslinjer skal omlægges,« skriver Teknik og Miljø.

Den primære årsag til, at Teknik og Miljøs fagfolk ikke er vilde med løsningen, der sænker sporene, er de store konsekvenser for togdriften i en lang anlægsperiode.

»Det vil være uacceptabelt i forhold til byens mobilitet,« står der i udkastet til høringssvar.

I de tre artikler nedenfor kan du læse historien om den nu så omdiskuterede bro i Aarhus.